Need pisikesed nukud kolisid juba kaks aastat tagasi elama nukumajja Mathilda juures. Kui õige pisut liialdada, siis võib öelda, et vahepeal on neist saanud tuntud reklaamnäod 😀 Hiljuti saabus nende kodust kinnitus, et kogu nukupere elab hästi ja on jätkuvalt hea tervise juures. Hea on teada, et kasutatud materjalid ja töövõtted on pikema aja jooksul ennast õigustanud. Nüüd saavad uued nukumajanukud südamerahus sündida 🙂
#000000
Nukupere täiskasvanud on 19cm pikkused ning tütar 12cm pikkune. Nukumajanukud on klassikalistele waldorfnukkudele sarnaselt valmistatud vastupidavast, pehmest ja tervisesõbralikust sertifitseeritud orgaanilisest puuvillast ja täidetud puhta lambavillaga. Nende nukumajanukkude puusad ja õlad on liigestatud. See tähendab, et käed-jalad pole keha külge õmmeldud, vaid ühendatud liikuvalt, et nukud saaksid vabalt käsi-jalgu liigutada ja mugavalt istuda. Vajadusel saavad nad isegi pisut võimelda ja teha lausa käe- ja jalaringe 😀 Mängulustiks ja näpuosavuse arendamiseks käivad miniatuursed riided seljast ära ja muidugi selga tagasi ka 🙂 Mõnikord teen nukumajanukkude juuksed pisut lihtsamad, sellised, mis mõeldud samas soengus või patsides olema. Seekord said aga nukupere ema ja tütar peenvillase lõngaga üle kogu pealae tikitud juuksekarvad, nii et neilegi saab erinevaid soenguid ja patse teha. Nukuisa juuksed tegin mohäärlõngast ning sain käe valgeks meestjuuksurina, püüdes nukuhärrale pisut ontlikumat välimust anda.
#000001
Viimasel fotol on nukupere oma kaunilt sisustatud päriskodus. Tähelepanelik silm märkab, et näiteks pehme mööbli katted on nukupere päriskodus kahtlemata mõnusamad, kui meie nukumajaga kaasa tulnud diivani ja tugitoolide roosad fliisid. Mulle tundub, et meie nukumööbel võiks ka varsti saada väikse värskenduse ja ümbertegemise 🙂
#000002
Loonalapse käsitöönukud valmivad enamasti eritellimusel tulevast nukuomanikku mõttes ja südames hoides. Loe erinevatest nukutüüpidest ja tellimistingimustest siit ja oma nuku tellimiseks palun kirjuta loonalaps@loonalaps.ee
#000003
1 thought on “Waldorfnukud Mathilda nukumajja”
#000004
Aitäh, meistrile! Nukud on väga kvaliteetsed ja tehtud sooja südamega. Need on kõikide laste lemmikud, kes meil külas (eriti väikeste tüdrukute 😉 Diivani ja tugitoolide katted vahetasime jah kohe, see roosa fliis ei olnud sümpaatne. Alla kleepisin veel ka põhjasuuruse vineeri ja puidust pärlid jalgadeks. Jalad küll kipuvad liimist lahti tulema...peab midagi muud välja mõtlema. Kui on tahtmist ja viitsimist, siis nukumaja ja mööblit tasub "disainida" küll, saab palju omapärasema. Jõudu sulle, armas Margit!
#000005